KLASA: 034-05/24-01-10

URBROJ: 711-02-01/05-2024-2

Zagreb, 26. siječnja 2024.

**SLOBODAN BELEVIĆ**

ravnatelj Javne ustanove za upravljanje

zaštićenim prirodnim vrijednostima na

području Općine Medulin Kamenjak

**Predmet: mišljenje na zahtjev obveznika Slobodana Belevića**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 22. siječnja 2024. pod brojčanom oznakom KLASA: 034-05/24-01-10 zaprimilo je zahtjev za davanjem mišljenja koji je podnio obveznik Slobodan Belević, ravnatelj Javne ustanove za upravljanje zaštićenim prirodnim vrijednostima na području Općine Medulin Kamenjak.

U podnesenom zahtjevu obveznik je naveo da je 28. prosinca 2023. stupio na dužnost ravnatelja Javne ustanove za upravljanje zaštićenim prirodnim vrijednostima na području Općine Medulin Kamenjak te postavlja upit je li u obvezi potpisivanja izjave o nepostojanju sukoba interesa.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 38. sjednici održanoj 26. siječnja 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom, a stavkom 2. istoga članka ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom. Prema stavku 2. istoga članka obveznici su dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti, a stavkom 3. je propisano da su obveznici koji su ponovno izabrani ili imenovani na istu dužnost obvezni u roku od 30 dana od dana stupanja na istu dužnost podnijeti imovinsku karticu. Nadalje, stavkom 4. istoga članka je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, a stavkom 6. je propisano da su obveznici, u roku od 15 dana od dana proteka 12 mjeseci od prestanka obnašanja dužnosti, obvezni podnijeti Povjerenstvu imovinsku karticu.

Nastavno na sve navedeno, Povjerenstvo ukazuje obvezniku da je povodom obnašanja dužnosti ravnatelja Javne ustanove za upravljanje zaštićenim prirodnim vrijednostima na području Općine Medulin Kamenjak, temeljem članka 3. stavka 1. točke 61. ZSSI-a, obveznik u smislu navedenog Zakona, slijedom čega je u obvezi podnositi Povjerenstvu imovinske kartice na način i u rokovima propisanima istim Zakonom.

U odnosu na potpisivanje izjave o nepostojanju sukoba interesa Povjerenstvo napominje kako navedena izjava nije institut ZSSI-a već Zakona o javnoj nabavi („Narodne novine“, br. 120/16. i 114/22.) u vezi čije primjene Povjerenstvo nije ovlašteno davati mišljenja.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Slobodan Belević, putem e-maila
2. Objava na internetskoj stranici Povjerenstva
3. Pismohrana